khistorydata/jeongjo-sjw-relations huggingface dataset:
정조 2년 · 목
予曰。三年之制甫畢。鳴玉被袗。臨殿受賀。懍惕之心。有倍尋常。其在繼述之道。敢不追我 先大王五十年愛民如子之心。施惠於民乎。八道舊還中最久條。欲爲蕩減。卿等之意。以爲如何。領議政金尙喆等曰。蓋民者邦本也。本固邦寧。亦豈無施惠於民。以追我 先大王若保之意乎。聖敎實欽仰矣。予曰。舊還中。以幾石蕩減則爲好乎。尙喆曰。先大王朝舊還。爲一百九十萬石。而以十萬石蕩減矣。今則舊還不過爲一百五十萬石。以八萬石蕩減則似好矣。予曰。八萬石之蕩減。數亦不少。實惠則不過升合之及。而且曠蕩之典。亦非數有。何惜乎一二萬石乎。特以十萬石蕩減則好矣。尙喆曰。聖敎誠至當矣。予曰。今此曠典。豈有內外之分乎。市民徭役。限二朔除役。懸房贖。限十日除減則好矣。予曰。大臣箚批親受。箚子。則以草本頒布。尙喆曰。今日別無稟處事。而適因民事敢達矣。蓋均役之法。行已三十餘年。而法久弊生。漁鹽稅十三四萬兩。卽今不過爲八九萬兩云。若實惠下究於民。而如是減縮。則猶可說也。而中間消融。漸至減縮。至於此多。若因循以過。實難支保。不可無一番釐正之道矣。下詢均堂。以爲變通之地好矣。予曰。卿言果是矣。　先大王均役之本意。實出於均賦蠲稅。使宮府一體之意。而法久弊生。畢竟無着手處。故漸至有加徵之患。民不聊生。國用皆匱。此專由於中間消融。莫至收拾之境也。頃見其磨鍊節目。能行至三十餘年。亦是異事也。今聞卿言。果與予意無異。而至於改法易制。莫可爲矣。雖非擧論於今日者。而至於一番振刷之道。不可無變通矣。予詢均堂。鄭弘淳曰。大體均役。法意甚嚴。而近年以來。漸漸減縮。此皆外方不善擧行之致也。至於大變通。雖非造次間爲也。而依大臣所奏。各別申飭好矣。尙喆曰。至於二匹之役。雖難復舊。而宜揀可掌之人。使之推刷。至於外方。則使各道監司。另定差使員。各別申飭。以爲推刷之道則似好矣。予曰。觀今國勢。實爲哀痛。國用蕩竭。民生困瘁。二匹之役。復難出矣。一匹之役。又難減矣。到今形勢。不過釐正而已。卿等更與均堂商確可也。予曰。來待守令入侍。成川府使金文淳。江陵府使柳義養。中和府使李得永。林川郡守宋宅圭。義城縣令洪樂彬。泗川縣監吳命久。平康縣監金常行。孟山縣監鄭弼臣。洪原縣監崔致侃。鎭岑縣監洪成浩。珍山郡守沈陸偕入。予曰。年事何如。義養等曰。頞爲旱乾。故甚悶矣。予曰。有何弊瘼乎。義養等曰。別無弊瘼矣。予曰。西路守令進前。予曰。近來西路。瘼疫熾盛云。果何如。文淳等曰。間間有之。而不甚大段矣。
정조 2년 · 강
兩司合啓。請諸罪人亟從三司之請。賜批。大司憲吳載純。大司諫金履素。掌令權坪。
정조 2년 · 목
載純等啓言。合辭中諸賊無非罔赦之罪。而王章不加。尙今偃息。此是失刑之大者。況今輕者疑者停啓之後。大者重者尤宜嚴討。而誠未孚格。未蒙兪音。臣等以爲。金相福龜柱瑩中朴宗集等。亟從三司之請。俾王章得伸。亂賊知戢宜矣。批以。已諭於前後臺啓之批矣。
정조 2년 · 강
命八道舊還中。十萬石蕩減。
정조 2년 · 목
敎曰。嗚呼祔 廟順成。賀儀已擧。踐位行禮。深切驚懼。　先大王五十年苦心。亶在於愛民如子。今日繼述之道。無外乎此。豈無施惠於民。以追我 先王若保之聖意乎。八道舊還中最久條十萬石。特爲蕩減。貢人舊遺在最久一年條。亦爲蕩減。市民徭役。限二朔除役。懸房贖限十日除減事分付。至於舊還。名曰十萬。不爲不多。實惠下究之道。不過爲升合之及。而近來虛實相蒙。每有不均之弊。今番另飭諸道。俾無如前疏漏事。一體分付。
정조 2년 · 강
命盛京咨文回答。令槐院撰出。轉送盛京。
정조 2년 · 목
領議政金尙喆啓言。瀋陽問安使入送事。禮部回啓。依前例當於使行。拜表時擧行。而今番盛京咨文之出來。乃是初有之事。不可不趁卽回答。令槐院撰出。定禁撥下送灣府。傳于鳳城將處。請轉送盛京。從之。
정조 2년 · 강
命問安使京盤纏。循例卜定。
정조 2년 · 목
右議政徐命善啓言。考見前後謄錄。則問安使皆以京盤纏磨鍊。而今番則行期不甚急迫。且才經陳奏之行。惠廳經費。亦不可不念。請循例卜定之意分付。從之。
정조 2년 · 강
命使行公用。以㡌稅已捧之數。趁期貿銀。
정조 2년 · 목
右議政徐命善啓言。行中公用。㡌稅有裕間。以關西某樣銀。先爲出給事。成節目矣。卽今關西銀。漸漸耗縮。更無推移之道。而今番則程道不遠。公用比燕行不啻半減。㡌稅已捧之數。足可辦出云。以此用之。似甚便好。分付司譯院。請使之趁行期貿銀以送。從之。
정조 2년 · 강
命問安使行斯。俟鳳城答通決定。譯官差備員除減。
정조 2년 · 목
右議政徐命善啓言。問安使行斯。當俟鳳城答通。始可決定其早晚。故癸亥甲戌年。自備局探問灣尹。探問鳳城。得來路程記矣。今番亦依此知委。請俾令詳細探來馳報。又啓言。癸亥甲戍兩行。皆賚去官銀。而問安之行。別無所幹。不必請得官銀。請今番則置之。又啓言。咨文中旣有勿遣多人之語。而一行譯官。不過八員。各有差備。無以減數。其中寫字官一員。盡員兩醫司醫員。請幷爲除減。幷從之。
정조 2년 · 강
命盈德等邑燒戶恤典。區別給米。
정조 2년 · 목
戶曹判書具允鈺啓言。卽見慶尙監司李性源啓本。則以盈德眞寶等邑失火民家恤典。請令該曹稟處矣。依定式大中小戶區別。請給米之意分付。從之。
정조 2년 · 목
敎曰。副提調持加減交濟湯入侍。○予曰。近來朝臣。入闕時皆着白靴。入侍時始着黑靴。此非古例也。旣着朝衣朝冠。則至於靴子。豈有異色乎。此不可不申飭者也。國榮曰。可當釐正矣。予曰。今日司僕擧行。殊極寒心。郞廳事當汰去。而都提調有待罪之擧。故其在待大臣之道。不罪郎廳矣。國榮曰。今番事。專是下吏之不卽擧行之致云矣。予曰。舊還蕩減或。有實惠否。國榮曰。此與田稅除減。大有勝焉矣。予曰。何故而然也。國榮曰。富民輩田畓。小民耕食。故無一卜一束之自小民出。而舊還則雖升合之分。亦可爲均惠矣。予曰。卿言然矣。
정조 2년 · 강
汰司鑰廉載均。
정조 2년 · 목
敎曰。書房色司鑰廉載均。爲先汰去。令該曹從重科治。
정조 2년 · 목
予曰。　慈殿諺敎。誠甚懇至。而此是 宗社之大計。安危之機也。故予亦不得自由。固當奉承而已矣。民始曰。今此 王大妃下敎。實爲欽仰之至矣。予曰。百官加下批。皆有名無實云。此後皆令安寶事分付。予曰。昨日端午帖。皆在家製進云。殊非古例。此後則一遵古例。來會於公廨製進宜矣。民始曰。似不知古例之如此。而必是在家製進矣。予曰。舊還之蕩減。足爲小民之惠乎。民始曰。專在於監司守令之如何矣。予曰。各道分給。當爲幾何云耶。民始曰。當逐舊還之多少。分排給之云矣。
정조 2년 · 목
予曰廵邏申飭。旣甚頻數。掖屬操切。亦甚嚴截。則宜無犯禁之弊。而今夜別監。又爲被捉。紀綱所在。誠極駭然。國榮曰。此等蔑法之類。各別嚴處然後。可以懲戢矣。予曰。明日陳賀後。當爲賞典下敎。而前例中或有加減者。此則商量後。當書傳敎矣。國榮曰。遇慶厚賞。卽我朝家法。當此大慶。按例爲之好矣。予曰。卿言好矣。當依例爲之矣。
정조 2년 · 강
命端午帖製述人推考傳旨勿施。
정조 2년 · 목
以端午帖製述人無緣不作推考傳旨。敎以。不爲申飭。而捧入傳旨乎。此傳旨勿施。
정조 2년 · 강
詣仁政殿。親上 惠慶宮進箋。
정조 2년 · 목
具遠遊冠絳紗袍。乘輿由仁和門。詣仁政殿。陞座。宗親文武百官行四拜禮。宣箋官趙時偉讀箋文訖。禮畢降座。乘輿由仁和門還內。
정조 2년 · 목
敎曰。副提調持加減交濟湯入侍。○予曰。端年帖子。旣命製進。則無緣不作。已極稽忽。而政院固當申飭。使之製入。不此之爲。反以推考傳旨捧入。該房之所失大矣。國榮曰。政院連爲申飭。終不製納。故該房不得已捧傳旨云矣。予曰。卽見海伯狀啓。則有加分之請。麥事之判歉可知。民事誠可悶然。國榮曰。諸道則春夏之交。已請加分。而海西則今始狀請。民間窘急之狀。比他道似緩矣。予曰。麥嶺窘急。尤倍於春間。此則廟堂當依狀請。許施矣。國榮曰然矣。予曰。明日則當爲賞典傳敎。各都監書啓趁早修整入之事。注書出去分付。予曰。大提學徐命膺牌招。赦句添入。
정조 2년 · 강
命雜犯以下幷宥除之。
정조 2년 · 목
敎曰。雜犯死罪以下。竝宥除之。各道放未放啓本。不必疊爲。同爲封進事。分付禁府。
정조 2년 · 목
予曰。都監書啓。何不書入乎。國榮曰。姑未及修整。故遲滯云矣。予曰。該房申飭捧入事。注書出去分付。
정조 2년 · 강
詣明政殿月臺。上 册寶。
정조 2년 · 목
具冕服乘輿由㴠仁亭。詣明政殿月臺。降輿入小次。少間。出次。詣版位北向立。行四拜禮。跪。捧 册寶。護匣官應敎林蓍喆。修撰南鶴聞。校理洪明浩。修撰金憙。捧 王大妃殿玉册文護匣進。承旨都承旨洪國榮。在副承旨李普行。跪進親受。授尙傳。修撰沈有鎭。校理黃昇源。兵曹正郞趙時偉朴祐源。捧 惠慶宮竹册文進。承旨跪進。親受。授尙傳。乘輿由正陽門詣版位行禮。還詣小次。予曰。致詞箋文函。皆不待令。殊極駭然。濟用監當該郎廳。爲先汰去拿處。又曰。濟用監當該提調。爲先遞差。又曰。尙衣院官員拿處。仍還內。
정조 2년 · 강
罷戶曹判書具允鈺職。推承旨李普行。
정조 2년 · 목
敎曰。今番擧行事。多有寒心。戶曹判書具允鈺罷職。又敎曰。不欲苛察。而擧行則實多駭然。禮房承旨李普行爲先推考。
정조 2년 · 강
詣仁政殿。受賀頒敎。
정조 2년 · 목
具遠遊冠絳紗袍。乘輿由仁和門。詣仁政殿。降輿陞座。宗親文武百官行禮。宣敎官姜忱讀頒敎文訖。宗親文武百官行禮如儀訖。禮畢。乘輿由仁和門還內。○王大妃殿加上尊號頒敎文。王若曰。明王愼制。禮本緣情而生。聖人盡倫。孝以尊親爲大。肆餙兩慶。庸賁一初。念予孤露以來。竊幸怙依有所。歡承長樂。保佑之功化如天。恩重 慈宮。劬勞之酬報無地。伊邦家繼體之義。固所當先。然君子立愛之方。亦豈或後。玆因椒辟加降之典。兼擧萱闈揚徽之謨。思齊之盛德鋪張。稽儀則而溯上。柔嘉之潛光摸畫。采名實而得中。越石播金。佐以宮商之品節。琢玉鐫竹。儼然秩文之等差。乃於本年五月初六日。加上 王大妃殿尊號曰莊禧。進 惠慶宮號曰孝康。寅薦纔訖於內庭。子道少伸於南面。東朝親筐篚之奉。世必識敎化之源。北堂燿　册寶之陳。民皆知顯揚之道。由來天理之極致。不外人事之當然。遂推興孝之仁。庸示同慶之意。霈澤荐下。縱云雷雨之滿盈。景貺無前。何惜陽和之溥洽。於戲。邦之大夫庶士。須贊錫類洪休。嘉與百姓群黎。咸歸斂福至化。故玆敎示。想宜知悉。大提學徐命膺製。○中宮殿册封頒敎文。王若曰。予惟禮重儷極。道本造端。蓋陰陽之分治庶績乃理。譬乾坤之定位品物遂享。肆告多方。式昭彝典。顧玆中闈之世德。早膺 先朝之妙掄。鏘璜佩於晨昏。共事二聖。祈冠被於夙夜。與更三年。琴瑟孔和。恒勉齊家之懿範。日月竝耀。詎緩配禮之常儀。載涓吉辰。誕宣徽册。乃於本年五月初六日。王妃金氏授册寶正位。治內治外之協贊。旣敦風化之原。資始資生之旁推。宜均雨露之澤。於戲。宜爾家室。固知治平之基自今。慰彼黔黎。寧忽播修之典循古。故玆敎示。想宜知悉。大提學徐命膺製。
정조 2년 · 강
遞承旨李普行。以吳載紹代之。
정조 2년 · 목
敎曰。昨日正書朝報中。書出不當書之傳敎。當該坐直承旨推考。又敎曰。禮房之失不少。雖是生疏之致。不可一味無警。禮房承旨李普行遞差。又敎曰。副司直吳載紹承旨除授牌招。使之先入侍後謝恩。
정조 2년 · 강
命戶曹判書具允鈺本兼仍任。
정조 2년 · 목
敎曰。戶判之不善擧行之事。非止一二。今日處分。烏可已也。更以思之。實出於眚災。非故犯也。且經年藥院。亦云竭誠。豈無濶狹之道。況大霈之日乎。前戶曹判書具允鈺。本兼仍任。其令卽爲行公。
정조 2년 · 목
政院。以領赦時。例有別歲抄書入之事啓稟。敎以。書入。吏曹啓言。居下亦爲一體書入乎。敎以。亦爲書入。
정조 2년 · 강
有政。吏曹判書李重祜。參判徐浩修。參議李義翊。兵曹判書李徽之進。
정조 2년 · 목
以林濟遠爲梁山郡守。尹光昇爲庇仁縣監。金致說爲玉果縣監。林世載爲同知。申若文禹拓夏李仁默兪鉉商田佐顯朴挺玉爲武兼。李鉐爲東道參軍。安思烈爲部將。尹守默馬馬海權管。李厚在廟坡權管單付。若文以下。竝初仕也。
정조 2년 · 강
祔 太廟上册寶時。都監堂郞以下施賞有差。
정조 2년 · 목
敎曰。副提調持加減交濟湯入侍。○國榮曰。今日擧國所望。惟在於螽斯之慶。臣等日夜顒祝者矣。予曰。禮成祔 廟。慶大上册。悲喜交中。無以爲懷。不得已以 宗社大計。奉承 慈敎。予以孤露餘生。若或見本支之盛。則 宗社之幸。爲如何哉。國榮曰。天佑我東。景祿川至。本支百世。庶可期望矣。子曰。今日濟用監擧行。極爲駭然。莫重進排。稽忽特甚。堂郞若能飭察。則豈有臨時狼狽之事乎。國榮曰。該監事誠極寒心矣。予曰。今日賞典。無遺漏者乎。國榮曰。賞典傳敎。未及照察矣。
정조 2년 · 강
推慶尙左兵使白東浚。
정조 2년 · 목
禮曹啓言。今此各 殿上 尊號陳賀諸道方物看品。則其中慶尙左兵使白東浚所封鳥銃二柄內。一柄則以弓帒筒箇代封上來矣。今者代封。以冬至方物例。誤爲封進。事體未安。當還爲下送。更以本色鳥銃一柄。使之封進。而退送有弊。以已上來代封弓帒筒箇。原啓本中懸註捧入。請該兵使白東浚推考。允之。
정조 2년 · 강
領議政金尙喆箚辭錫馬之典。賜批。
정조 2년 · 목
批以。禮成薦祼。慶大上號。予心愴喜。不任交切。今玆錫馬之賞。出於記勞廣慶之意。何巽讓之有。勿辭。卿其安心領受焉。仍命遣史官傳諭。
정조 2년 · 강
左議政鄭存謙箚辭錫馬之典。賜批。
정조 2년 · 목
批以。禮擧大糦。用觀利成。凡在執㸑之列者。咸有駿奔之勞。援例賞典。豈容辭爲。卿其勿辭。安心領受焉。仍命遣史官傳諭。
정조 2년 · 강
右議政徐命善箚辭錫馬之典。賜批。
정조 2년 · 목
批以。卜日云吉。縟儀順成。予心忭幸。易可言喩。卿於是時。任斯敦匠。首尾殫勞。卿之誠勤。方切歎尙。玆者錫馬之命。忒是循舊章也。卿其勿辭。可卽領受焉。仍命遣史官傳諭。
정조 2년 · 목
予曰。近見東史。則我國之兵最强。以唐屢十萬精銳之卒。不能當平壤一城之軍。此所謂無敵於天下也。壬辰丙子之敗。此是天運所關。不可以兵之强弱論之。雖今之時。若能團束養兵。則或可爲緩急之所恃乎。國榮曰。當今之時。昇平日久。徒尙文華。名以武將。不知用兵之方。稱以行伍。不識坐作之法。脫有緩急。則寶無可恃之道矣。予曰。卽今軍制誠甚疏虞。如非大變通大更張。則軍容不可成樣矣。
정조 2년 · 목
吏批點下。敍用二十四。給牒十四。減等十五。○兵批點下。敍用二。給牒二。減等一。○敎曰。吏兵曹歲抄中點下者。依例捧傳旨。
정조 2년 · 목
敎曰。副提調持加減交濟湯入侍。○予曰。旱風連吹。雨意漠然。民事可悶。國榮曰。民事極甚渴悶矣。予曰。卽見嶺伯狀啓。則以旱災。方始祈雨祭云。極爲驚心。關西間間雨雹。而旱災亦甚云。亦爲悶事。國榮曰。旱災到處皆然云。非但麥事之告歉。秋農極爲可慮矣。予曰。方當大霈之時。御前停擧儒生。獨未蒙一視之澤。解停好矣。國榮曰。臣欲以此事仰奏。而未果矣。聖敎及此。誠好矣。予曰。卽見禮曹草記。則增廣前例考稟。而當此經費匱渴之時。連年增廣。誠甚可悶。予意則以庭試爲之則好矣。國榮曰。以大庭試爲之則無妨矣。予曰。實錄之後。幾何爲之云乎。國榮曰。連因朝家之有事。故其間未免停撤云矣。予曰。今則大事已過。專意爲之事。申飭好矣。予曰。黃海監司還穀加分儀啓。今日內草記回啓事。分付。
정조 2년 · 강
命榻前停擧儒生。一體蕩滌。
정조 2년 · 강
命差使員守令明朝下去。
정조 2년 · 목
敎曰。暵風若此。民事方急。差使員守令。其令明朝下去。
정조 2년 · 강
命慶科。以庭試擧行。
정조 2년 · 목
禮曹啓言。祔 廟尊崇册禮後。當設慶科。取考謄錄。則辛卯年合五慶行大增廣。丙辰壬寅年合七慶。丙午年合五慶。皆設行大增廣。今此 英宗大王　貞聖王后。　眞宗大正 孝純王后祔 太廟　貞聖王后追上 徽號。王大妃殿尊崇。　惠慶宮進號。中宮殿册禮及 延祐宮上 諡封園後。亦當依例設行慶科。合九慶。似當設行增廣矣。何以爲之乎。敎以。連年增廣。事涉張大。旣有前例。以庭試擧行。
정조 2년 · 강
遣承旨。詣 獻陵奉審摘奸。
정조 2년 · 목
予曰。今番揀擇時。外方處子。亦皆上來乎。國榮曰。禁婚則京外同然。皆當上來矣。予曰。遐鄕貧窮之人。治行上送。極甚艱辛。此則置之無妨矣。國榮曰。京外處子之咸聚揀擇。卽是不易之典。今不可廢矣。予曰。　肅廟丙寅年。守令處子外。外方處子。有勿論之 敎。今亦依此爲之好矣。國榮曰。旣有已例。則其在除弊之道。勿使上來無妨矣。
정조 2년 · 강
命揀擇。依丙寅受 敎爲之。
정조 2년 · 목
敎曰。予意豈在於廣取嬪御。而今此之擧。寶爲 宗社之托。亦遵 列朝已行之例。且 慈敎懇至。不得不奉承。至於外方處子。必有貧窮而難於治行者。嗚呼實惠未究。而又惹此弊。心豈安乎。依 肅廟丙寅揀擇時 下敎。守令處子外。外方處子。竝勿論事。卽爲知委。若有因此假托在外者。當隨現重繩。亦如丙寅受 敎爲之。亦令以此申飭。
정조 2년 · 목
備邊司啓言。黃海監司徐有寧加分狀啓回啓事。命下矣。卽今民事。不可不念。而三萬石不甚過多。依此數許劃。若有所餘。請還爲會錄之意分付。允之。
정조 2년 · 강
命首譯李湛遠配。分揀。
정조 2년 · 목
義禁府。以首譯李湛安州牧遠配押送啓請。敎以。屢經大霈。分揀。
정조 2년 · 목
敎曰。副提調持加減交濟湯入侍。○國榮曰。堂箚。以齋戒留院矣。予曰。所言何事。國榮曰。首陳勉君德及陳戒之語。又言向日中宮殿陳賀時。以連下促敎。朝儀顚倒事矣。予曰。伊時促敎。不過以百官之終日勞瘁爲悶。實欲斯速行禮之意。而該房不諒予意。只令督促。至於不成樣之境云。極甚駭然。國榮曰。此是該房不善擧行之致矣。予曰。堂箚入之。予曰。見其箚辭。言甚切實。皆中予病。深庸嘉尙。國榮曰。激切之語。深切賀幸。予曰。禮房牌招置之。坐直承旨中明日傳 香事。注書出去分付。予曰。賀儀顚倒。專由於該房不善擧行之致。其在懲勵之道。當加譴罰。而堂箚旣以促敎爲言。則以外面觀之。終有歸罪之嫌。該房不爲處分矣。國榮曰。誠甚穩當矣。
정조 2년 · 강
玉堂聯箚陳勉。賜批。副應敎李在學。校理嚴思晩。副校理黃昇源。修撰洪明浩姜忱。副修撰南鶴聞金憙。
정조 2년 · 목
箚略曰。今日卽殿下一初之日也。上承艱大之托。下係儀兆之望。丙枕中夜。必將怵然而感。惕然而懼矣。臣等所以期望顧何如。中外臣庶莫不拭目思見日新之休矣。亂逆層生而義理晦塞。民生愁因而財用匱竭。未見實政實效之顯著者。此豈臣等所望者哉。憂歎之敎。屢發於中朝。奮發之意。每形於絲綸。則殿下未嘗不念也。然而效應之邈。猶尙如此。臣竊以爲一實字。終有未至而然也。經筵乃人主進修之本。而作輟無常。言路卽有國興替之機。而含默成習。此莫非殿下有求治之心。而無求治之實也。涵養之工。猶有所未篤。擧措之除。或不無急遽。雖以日昨賀禮時事言之。促敎連下。廷僚奔遑。儀文顚錯。殆不成禮。殿下每以朝儀之不肅爲憂。而今及促之。此亦不有欠於懋實之工乎。伏願政令事爲。必以一實字做去。今日行一實政。明日行一實事。則於千萬年。實基今日。惟殿下懋哉懋哉。嗚呼明義一書。何爲而作也。必欲使八域臣民。咸知亂逆之根柢。義理之本源。而元惡大憝。尙今偃息。三司爭執。閱歲未已。而兪音終閟。王章未伸。則此書之作。不過爲紙上空言而已。惟願速賜處分。快正邦憲。使明義一部之義理。益明於萬世焉。批以。爾等所陳。於予頂針。而其中懋實二字。大爲萬症之藥。寧不怳然而警勵乎。惟願爾等。效吉人無隱之義。凡係欠闕。無論巨細。其疾入諫焉。
정조 2년 · 강
命應敎李在學。鹿皮一令賜給。
정조 2년 · 목
敎曰。儒臣箚陳。皆是切實。良庸嘉尙。箚首弘文館應敎李在學。鹿皮一令賜給。其令閤門親授。
정조 2년 · 강
遞承旨鄭民始。以李在學代之。中批也。
정조 2년 · 목
敎曰。右承旨鄭民始。聞有實恙。今姑許遞。玉堂李在學除授牌招。
정조 2년 · 강
命賀儀行禮做錯委折。承旨吳載紹處問啓。
정조 2년 · 목
敎曰。日昨賀儀趁早設行之敎。予果無意。而特以伊日百官之曝陽勞苦爲慮也。昨日聞筵臣之陳戒。今者又見玉堂之箚語。始知伊日還內後。行禮草草不成樣矣。職在禮房。設有上敎如此。國當覆逆而備禮。不此之爲。徒事督促。致令滿庭簪笏之瞻聆。不免駭駴。事之做錯。莫甚於此。其時委折。左副承旨吳載紹處。爲先問啓。
정조 2년 · 강
命承旨吳載紹勿待罪。
정조 2년 · 목
政院啓言。問啓事命下矣。問于吳載紹。則以爲臣於伊日。猝當禮房之任。擧行之際。諸節未免草率之歸。惶恐待罪云矣。敎以。該房雖有所失。若加譴罰。是移罪於下也。勿待罪事分付。
정조 2년 · 강
皇壇望拜禮。命仁政殿爲之。
정조 2년 · 목
政院。以今初十日。　太祖高皇帝忌辰日。親行望拜禮。何以爲之。啓稟。敎以。依例爲之。又以望拜禮處所啓稟。敎以仁政殿爲之。
정조 2년 · 목
予曰。今番下隸施賞。亦皆一一爲之乎。國榮曰。兵戶曹各抄出。無遺施賞云矣。予曰。自丙申以後。賞加之屬於卿者。不下七八。而以卿至懇。予亦體諒。尙未授一資。卿之遜讓。雖極可尙。予之體諒。似甚過當矣。國榮曰。臣之致位至此。已極過分。今若有加秩之擧。則實非惜臣之意。伏望憐臣至懇。以垂終始之澤焉。予曰。卿之所辭過矣。
정조 2년 · 강
明日 大報壇。命展拜。
정조 2년 · 목
敎曰。祔 廟之後。禮當一拜。迄未爲之。明日 大報壇當展拜。禮房知悉。
정조 2년 · 목
敎曰。副提調持加減交濟湯入侍。○予曰。明日望拜禮。卽嗣服後初也。旣行望拜禮。則禮當展拜於皇壇矣。國榮曰。此是當行之禮矣。予曰。旱乾尙酷。民事誠關心矣。國榮曰。朝野之憂。誠不少矣。予曰。望前若不雨。則勢將始祈雨矣。予曰。望拜禮與　皇壇展拜。卽予卽阼後初行之禮。而臺諫侍臣。無意入參。將待出牌。誠爲慨然。國榮曰。向來嚴思憲疏。略言臺諫不職之事。故謂有情勢。不爲入來矣。予曰。疏中所論。不過慨世之語。則豈可因此爲引乎。其所處義。頗涉過矣。予曰。　先王朝嘗於望拜禮時。召見斥和子孫及 皇朝人子孫。今番亦依例待令事。分付。
정조 2년 · 강
獻納朴在源疏陳父病乞遞。批許往護。
정조 2년 · 강
召見奉審承旨申應顯于誠正閣。
정조 2년 · 목
予曰。奉審則何如。應顯曰。精潔無頉矣。予曰。內外山皆摘奸乎。應顯曰。外山則未及盡爲詳審。而風落木則有之。木根則只有中松二株。小松一株矣。予曰。沿路農形何如。以予方寸之誠。雖未孚格。而明日卽應雨之日。故方此苦俟矣。
정조 2년 · 강
命望拜禮時。　皇朝人及斥和臣子孫入參。
정조 2년 · 목
敎曰。望拜禮時。皇朝人及斥和臣子孫。入參班列。出於 寧王風泉之思。國當遵爲成憲。而朝儀或有未備者。應參諸人之文蔭式。時無職名之前銜人員。冠帶常仕。使之進參。閒散儒武。則武雖常服。儒必儒巾參班事。預爲分付。
정조 2년 · 강
命漢人牙兵等。勿捧擧案。
정조 2년 · 목
敎曰。取見奉案。漢人牙兵等亦在其中。雖是漢人。名以牙兵軍。入參殿庭之班。事甚屑越。此後軍兵。則雖是 皇朝人孫。勿捧擧案事。分付。
정조 2년 · 강
王大妃殿進御三錢重粟米飮。三錢重加減六和湯一貼。命煎入。竹瀝一合。亦爲入之。
정조 2년 · 목
予曰。統制使今方呈遞云。誰當爲之云乎。國榮曰。廟堂方難其人矣。予曰統營以重地。近爲敗局。如非宿望有才局者。固難鎭之。今番則各別擇送好矣。予曰。張志恒之當初所犯。與肥己有異。且定配已經屢月。足懲其罪。今日次對。將欲下敎矣。國榮曰。不過不察之失。若放釋則好矣。
정조 2년 · 강
諭左議政鄭存謙。
정조 2년 · 목
敎曰卿箚再上。陳情益切。在予體下之道。豈不知卿之衷懇。而顧今國事。無一可恃。今之財成輔相者。實藉卿等。而卿若解相職。則在卿遂人子之至願。而於國事。如之何哉。此所以左右思惟。不忍捨卿者也。予不多誥。卿須體此心。勿復煩控焉。仍命承旨傳諭。
정조 2년 · 강
遞大司諫徐有慶。司諫張淀。正言李延年徐有錬。持平林道浩趙武範。
정조 2년 · 목
敎曰。兩司多官。連日違牌。其在廉隅。勢難㢮迫。一竝許遞。
정조 2년 · 목
以兪彥鎬爲吏曹參判。李敬養爲大司諫。李重馥爲司諫。李敬一李殷模爲持平。宋銓洪履健爲正言。林濟遠爲副校理。姜忱爲修撰。金熹爲副修撰。韓光會爲判義禁。洪配浩爲順興府使。李采爲永柔縣令。趙廷鉉爲鎭川縣監。南鶴聞爲書狀官。
정조 2년 · 목
予謂領議政金尙喆曰。張志恒向來事雖可駭。亦非終棄之人矣。今日欲下傳敎矣。尙喆曰。聖敎誠至當矣。刑曹判書鄭光漢曰。自 先朝有出身。則勿爲自刑曹推治之敎矣。此雖一時下敎。而伊後便成受敎。故奸細之民。名以出身。則敢恃出身二字。爲弊甚多。而法司不能推治。宜有一番筵稟之擧故敢達矣。予詢大臣。尙喆曰。關係風化者。則自刑漢城府草記後。推治似好矣。予曰。在今遵守之道。固當一遵續典法令。不敢違越。而至於玆事。以續典之後。又有 受敎而然也。且念 先朝盛意。似出於撫恤疲殘出身也。到今不可以續典法令遵行。不思從厚施行之意也明矣。所奏不允。
정조 2년 · 강
重推備局副提調柳戇。
정조 2년 · 목
敎曰。備局副提調柳戇。從重推考。牌招入侍。
정조 2년 · 강
遞判義禁李徽之。
정조 2년 · 목
領議政金尙喆啓言。兵曹判書李徽之。方當大政之月。自多擧行之事。請兼帶判義禁許遞。從之。
정조 2년 · 강
命空名帖作穀分半。劃付營賑及廵牙兵。
정조 2년 · 목
領議政金尙喆啓言。京畿監司鄭尙淳狀啓以爲。廣州等八邑鎭賑政告訖。而本營新設牙兵之後。器械尙多未備。五年一次操鍊試射犒賞之資。各樣軍物之隨毀隨繕。俱無辦出之路。今若以空名帖餘在穀二千七百八十石。特爲劃付於廵牙兵穀。一體糶糴取耗補用。前前道臣金鍾秀在任時。以軍制疏虞。還穀不足。某樣穀物。移屬本道。均分取耗。以爲校卒支放之事。有所狀請。尙未回下。幷請令廟堂稟旨矣。前道臣曾雖有狀請之事。穀物移劃。勢多難便。尙未覆奏矣。令道臣所請又如此。而當初空名帖之作穀。專爲賑民之計。則今番餘穀。雖或數多。何可盡屬於軍需乎。二千七百餘石之中。其半則仍付營賑穀。使之糶糴取耗。爲前頭需用之資。其半則依己丑已許之例。添屬廵牙兵。以爲支放之需。恐似得宜。請以此分付。從之。
정조 2년 · 강
許施關西燒渰戶恤典之請。
정조 2년 · 목
領議政金尙喆啓言。平安監司洪樂純狀啓。平壤庶尹金履復牒呈以爲。民家失火延燒爲四十七戶。前有會付耗縠題給之例。今此失火民等考例施行事。請令廟堂稟旨矣。失火民人處。穀物之分等題給。自是應行之典。請依所請擧行。又啓言。平安監司洪樂純狀啓以爲。去月望後之雨。楚山府民家五戶漂流。熙川郡民家四戶間間漂流。人物二名溺死矣。渰死人恤典題給。漂失人還上停捧。自有已行之例。竝令廟堂。考例稟處矣。渰死人恤典。漂失人停糶。係是應行之例。請依所請擧行。幷從之。
정조 2년 · 목
尙喆啓言。頃因開城留守兪彥鎬上疏。金川郡大小南面。以帖石屯相換事及白峙鎭移屬松營便否。問于海西道臣矣。卽見本道監司徐有寧狀啓。則帥臣及該邑所報以爲。白峙鎭之移屬松營。大小南面之相換一事。非但有害關防。邑弊民瘼。不一其端。故前後道臣之論啓。廟堂之牢防。實由於此。今亦依前安徐事。請令廟堂稟處矣。土地相換。惟當各循民願。此雖松民之所願。海西之民。若是其不願。何扶抑於其間乎。勢難輕議。請令姑置之。予詢大臣。右議政徐命善曰。在朝家一視之政。不可與奪於其間。臣亦以爲置之爲宜矣。從之。
정조 2년 · 강
命北京盛京漂民出送回咨撰出。一體轉致盛京。
정조 2년 · 목
領議政金尙喆啓言。靈巖郡漂民出送事。北京禮部咨文出來。回咨方欲發送之際。盛京禮部。又以此事移咨矣。撰出回咨。與北京禮部回咨。一體定禁撥下送灣府。傳給鳳城將處。請轉致盛京。從之。
정조 2년 · 강
命冬至使名以兼謝恩使差出。
정조 2년 · 목
領議政金尙喆啓言。今番漂民出送後。當有無方物謝表矣。冬至使名以冬至兼謝恩使差出事。請分付該曹。從之。
정조 2년 · 목
領議政金尙喆啓言。統制使李昌運。年紀已多。病狀不輕。前後辭狀。今爲四度矣。請許遞。從之。
정조 2년 · 강
命秋曹堂上罷職。
정조 2년 · 목
領議政金尙喆啓言。向來咸興親騎衛朴時昌爲名人。以本道親騎衛身役錢請減事。誣罔上言。啓下秋曹。自秋曹發關該道。故道臣以此論報備局。事甚怪駭。査出委折。則果是該吏從中作奸之致。今方照律勘處。而其時不能檢察之堂上。不可無飭。請當該堂上罷職。從之。
정조 2년 · 강
重推備堂李普行。副提調柳戇。
정조 2년 · 목
領議政金尙喆啓言。備局堂上李普行。副提調柳戇。尙不行公。請從重推考。申飭察任。從之。
정조 2년 · 강
命金尙集推恩移施本生。
정조 2년 · 목
因右議政徐命善啓稟也。
정조 2년 · 강
命開城留守兪彥鎬仍任。
정조 2년 · 목
領議政金尙喆啓言。開城留守兪彥鎬。移拜吏曹參判矣。第聞故都重地。方多設施云。徑遞可惜。請姑爲仍任。敎以。聞有修擧之事。姑令仍任。以責成效。
정조 2년 · 강
命左相專對之任。勉副。
정조 2년 · 목
領議政金尙喆啓言。左相連箚陳情。姑未料造朝遲速。右相又將不久出疆矣。只有臣一人。而比如已朽之木。實不知顚仆之當在何日。目下國事。寧不可悶。右相專對之任。似不可無變通之道。敢達矣。敎以。勉副。
정조 2년 · 강
命禮曹三堂勿擬他職。
정조 2년 · 목
領議政金尙喆啓言。嘉禮不遠擧行。多端公故應頉。旣是節目。禮曹三堂。姑勿移擬他職。請專意監董。從之。
정조 2년 · 강
命嘉禮時應造物件。別單書入。
정조 2년 · 목
禮曹判書李景祜啓言。今此嘉禮時儀仗。當爲新備。而至於護匣盝筒及册印敎命等案床。亦爲新備乎。敎以。何必各各新備。應造物件別單書入。待點下存減擧行。
정조 2년 · 목
敎曰。此人豈負國者。而向來事。可謂大失所料。然求其本情。不爲入已可知。且非終棄之人。則宜先外補。指示效力之地。統營事近爲敗局。非宿望亦無以鎭之。靈巖郡減等罪人張志恒。特爲放送。仍令蕩滌。
정조 2년 · 강
以徐有防爲承旨。前望也。
정조 2년 · 강
召見兵判李徽之。禮參徐浩修于誠正閣。
정조 2년 · 목
予曰。詣別宮時儀註。磨鍊以來乎。徽之曰。持入矣。浩修曰。與世子嬪侍衛儀仗參酌爲之。而牌軍及侍衛數。略減之矣。浩修曰。詣別宮時。以有屋轎擧行乎。以六人轎擧行乎。予曰。以有屋轎爲之。浩修曰。嘉禮翌日。　王大妃殿 惠慶宮。自上有朝見禮。服色當以遠遊冠絳紗袍磨鍊乎。當依朝賀例。以冕服磨鍊乎。敢達矣。予曰。服色依禮文擧行。予曰。儀註別無加減處。依此擧行。
정조 2년 · 강
命初揀擇時。處女詣闕門路。以丹鳳門擧行。
정조 2년 · 목
因禮曹啓稟。有是命。
정조 2년 · 강
差下嘉禮堂上。李景祜徐浩修李秉模。郎廳朴漢奎。口傳也。
정조 2년 · 강
大司憲金熤上箚討逆。仍陳勉。賜批。
정조 2년 · 목
箚略曰。嗚呼人臣之一言再言。苦口不已。是豈欲屢瀆天聽。㢮君上不可㢮之事耶。直是以亂逆不誅則主威日下。邦憲不行則國勢陵夷。禍敗層生。莫可以復捄也。殿下獨不念及於此。而當斷而不斷也惟願亟下明命。使懲討之典。劃卽擧行。則實國家之幸也。臣於目下事。又有憂嘆者。官職差除。政措所重。臺閣章疏。事面自別。而近日以來。政稟之下。或經數宿。臺疏之批。至過屢日。人君爲治之道。勤政爲大。古聖王寅乾夕惕。不自遑暇者。蓋以始也一政之弛廢。終至於百度之叢挫故也。事屬旣往。而亦不敢不言。玆以勤政二字。爲殿下反復焉。伏願念哉懋哉。批以。首陳討逆事。詳諭於筵席。末端事。當留意。政稟之不必隨入隨下。古例然也。法意似是不欲續續開政之義也。然勤政二字之陳勉。言甚好矣。當加勉也。
정조 2년 · 강
掌令尹弼秉上疏討逆。仍請承宣問備之命收還。賜批。
정조 2년 · 목
疏略曰。噫嘻痛矣。妖賊之罪。昭載於明義篇中。而猶使此賊。偃然自在。則義理果何如。法網果何如。亂賊何以知懼。神人何以洩憤乎。窮妖極惡。無非萬戮之罪。而假息偃處。已至三年之久。則殿下曲貸之恩。亦云至矣。今復何惜於此賊。而尙靳持乎。伏願夬正王法焉。臣於在鄕時接邸報。則以閉門後傳啓事。嚴敎遽降。至有承宣問備之命。臣未知處分之得當也。夫合辭。比傳啓尤爲體重。而一啓再啓。浸夜守閤。期於得請。卽是臣分之所當然者。門限早晩。恐不暇顧。而殿下視之以尋常論啓。責之以格外事例耶。臣謂伊日所下傳敎。亟命收還。恐不可已也。批以。首陳討逆事靳允。意有在矣。末端事。爾言雖是。事例亦不然者矣。爾其勿辭。從速察職。
정조 2년 · 목
敎曰。副提調持加減交濟湯入侍。○予曰。張志恒外補事好矣。國榮曰。此人果是宿望。且今後則當竭力於國事。統營庶可蘇弊矣。予曰。俄者左相許已爲別諭。而若連上辭箚。則一向相持。亦甚支離矣。國榮曰。顧其情私。則九耋老毋。實無片刻離捨之望云。亦甚可矜矣。予曰。予非不欲體下。而相職之遽然許解。事甚重難。故尙此敦勉矣。予曰。別宮處所。欲以貞明公主房爲之。其無狹窄之慮乎。國榮曰。此家本自廣濶。且無修理處。其在省費之道。誠甚便好矣。予曰。卽見敦諭承旨書啓。則左相陳懇。愈往愈篤。誠爲悶然。國榮曰。於公於私。實爲可悶矣。
정조 2년 · 강
承旨李鎭衡。以左議政鄭存謙附奏啓。
정조 2년 · 목
書啓以爲。臣奉聖旨往諭于左議政鄭存謙處。則以爲。臣再控懇迫之情仰籲孝理之天。誠淺辭拙。未蒙允兪。更擬陳懇。冀遂前請近密之臣。臨宣敦諭。奉讀未半。感涕交頤。三載中書未嘗一陳請暇之章。親年雖篤老。病未至於委席則惟以夙夜盡瘁。爲一分報效之道。至於今年老母衰病。如日下山。種種危症。奄奄床褥。實有凛然之憂。臣之陳情。有不容一日虛徐。目下情私。苟有一分可㢮之勢。則豈敢爲此時祈免之計哉。母病方篤。方寸煎灼。收拾心神。更以文字陳乞云矣。
정조 2년 · 강
命嶺南關北放未放。令次堂今日內回啓。
정조 2년 · 목
因刑曹啓稟。有是命。
정조 2년 · 강
移配爲奴罪人載天等。
정조 2년 · 목
義禁府啓言。凶逆緣坐之在六鎭者。移配絕島事啓下矣。罪人載天大靜縣。載田旌義縣。載則黑山島。載旭楸子島移配。竝爲奴。而請令刑曹。押送于各其配所。允之。敎以。載天移配三水。又啓言。平安監司洪樂純狀啓。逆孼列置於沿江咫尺之地。迭相往來。不無做出變怪之慮。其在慮遠之道。不可因循置之。曾每等九名。卽爲散配於海島絕域事啓下矣。囚曾每旌義縣。福兆大靜縣移配。竝爲婢子。今年生楸子島移配爲奴。令刑曹押送于各其配所。而逆格奴汝加里。逆能孫快樂。今年生。逆能奴世福旕福老味等。俱非本府所管罪人。請竝令刑曹稟處。允之
정조 2년 · 강
命出身白天得照律。移義禁府處之。
정조 2년 · 목
刑曹啓言。卽者出身白天得。身被衰服。秉昏因醉。逐人突入李家。扶執歐辱其士子之際。隣居人以其不當之意挽解。則悤地拔劍。刺其額上云。故招來看審。則劍痕狼藉。當以刃傷律照治。而係是出身。請移義禁府治之。允之。
정조 2년 · 강
秋曹。以鳴金罪人李聖哲嚴刑後。鎭海縣定配押送啓。
정조 2년 · 목
該曹啓言。衛外鳴金罪人李聖哲。其父與叔之罪犯何如。而肆然鳴金。極爲痛駭。嚴刑一次後。鎭海縣定配所押送。
정조 2년 · 강
王大妃殿進御三錢重粟米飮。三錢重加味六和湯一貼命煎入。竹瀝一合亦爲入八之。
정조 2년 · 목
國榮曰。　王大妃殿問安若何。予曰。少差後尙無顯減矣。國榮曰。粥水剌連爲 進御乎。予曰。頻頻進御。而以膈滯之症。不得多進矣。予曰。好雨終夜連注。百穀想日漸向茂。言念民事。誠爲多幸。國榮曰。近來雨澤均適。極爲萬幸矣。予曰。今日奎章閣褒貶爲之乎。國榮曰。今將爲之矣。予曰。本閣有下詢事。小間當自內往。本閣堂郞入侍事分付。
정조 2년 · 강
左議政鄭存謙三箚陳情。乞遞本兼之任賜批。
정조 2년 · 목
箚略曰。臣之懇急情私。悉陳於前後兩箚。昨日書啓。恭竢處分。而猶復冒瀆不已。噫臣母八耋以後。無非懍惕之日。而自入今夏。病益沈篤。臣如暫移。輒見呼索。人子至情。當作何懷。進不得盡瘁於國家。退無以專意於將護。虛縻重任。徒戚親心。將不免公私兩傷。忠孝俱缺。此臣所以全忘嚴畏之義。徒恃慈覆之仁。嗚呼祝天。若將不及者也。倘推體下之念。俯察終養之情。則其所垂憐。亦豈待臣言之屢瀆哉。伏乞特賜矜諒。卽遞臣本兼諸任。批以。前此敦勉之意。旣悉於箚批。又罄於諭旨。庶幾卿之念國事而抑私情矣。昨陳書啓。今上手箚。卿不惟不諒予之至意。從以箚辭懇到倍前。噫以卿恒日先公後私之心。苟非情理之十分懇迫。安有至尋三箚之擧乎。予於是乎悶卿之情理。不任激感于中。大抵相職。何等重大也。予雖欲廹於卿懇。勉副卿意。亦豈可遽爾爲之之事也。可强不可强之間。何不一登筵席。聽予面諭乎。果卿懇之實有不可强者。則予豈無料量者也。卿須安心勿辭。卽爲入來焉。仍命遣史官傳諭。
정조 2년 · 강
召見藥院提調及奎章閣堂郞于逍遙堂。提調徐命膺洪國榮。直提學鄭民始。直閣鄭志儉。待敎徐龍輔。
정조 2년 · 목
予謂命膺曰。　先朝自警篇當印出。而本閣所在鑄者尙未分字。卿與直閣。看檢分字。命膺曰。分字則當自本閣爲之。而印出則出校書館爲之乎。予曰。先爲分字。而印出則待下敎爲之也。
정조 2년 · 목
敎曰。副提調持加減交濟湯入侍。○予曰。其情私則雖切迫。而莫重補相之任。實難輕解。何以則爲好耶。國榮曰。私情之悶迫。已無可言。而大臣遞易。事係不輕。惟在量處之如何矣。予曰。以國事而抑私情。雖非體下之道。予意則姑爲許解無妨矣。一番面諭後。終不可强迫。則勢將從其所願矣。國榮曰。以必遞乃已爲期。終難敦迫矣。
정조 2년 · 강
延祜宮免稅結卜。命依式上納。
정조 2년 · 목
戶曹啓言。　延祜宮今已封 園。本宮免稅田畓一千二百四十一結一負四束。依式今年爲始出稅上納之意。請分付各道。允之。
정조 2년 · 강
召見三大臣及輪對官于熙政堂。領議政金尙喆。左議政鄭存謙。右議政徐命善。
정조 2년 · 목
予曰。昨見京畿監司雨澤狀啓。則高燥處猶有未洽之嘆。今此得雨。庶可慰農作之望矣。尙喆曰。此雨可謂周洽矣。予曰。今召卿等。爲問左相事也。卽今時象未靖。國事多艱。當此之時。鼎席不可不備。而見今左相之箚。必欲遞解。實難副從矣。卿若有一分可强之勢。則强而從仕。是予所望矣。存謙曰。情勢若或有可强之勢。則豈可陳章仰懇乎。予曰。聞卿之情理。令人感動。然大官之任。旣難輕解。且親病若臻少間。則隨時造朝。豈不爲公私兩宜乎。存謙曰。今此連陳箚請。實出於萬不獲已。伏願特推體下之念。俾解臣所帶之任。予詢大臣。尙喆曰。顧今左相情理。果有不可强之勢矣。命善曰。顧其情事。則臣亦有難强挽矣。予曰。領右相所奏旣如是。予亦難爲强挽矣。予謂存謙曰。見今人材眇然。國事罔涯。惟卿之代。誰當爲之乎。存謙曰。今有領相。當知可代之人矣。予曰。卿之親年。今爲幾何。存謙曰。八十五歲矣。予曰。念卿情理。實有難强。故姑爲免副。而不勝悵嘆虛徐矣。予曰。今玆許卿解職。曲循情私。而至於兼帶。有難俱解。此則卿勿辭焉。存謙曰。聖敎至此。益切感泣矣。
정조 2년 · 강
命左議政鄭存謙許副。
정조 2년 · 목
敎曰。前此屢陳情懇而不肯勉副者。誠以此時鼎席。不可曠一也。今於筵席。聞左相之言。見左相之色。誠孝到此。足令人感動。今則以予當初敦迫之意。體諒之外。無他道焉。且聞領右相諸意。別無異同矣。以姑且就閒。遂卿至懇之意。旣已面諭左相。實不得已也。左議政鄭存謙相職許副。
정조 2년 · 목
敎曰。領相右相命招卜相。○賓廳卜相。以奉朝賀金致仁。領府事李溵。前左相鄭存謙。判府事徐命膺封入。敎以加卜。
정조 2년 · 강
召見領右相于誠正閣。領議政金尙喆。右議政徐命善。
정조 2년 · 목
請對也。○尙喆曰。卜相有命。而臣等不敢自斷。欲俟聖敎。敢此求對矣。予曰。卜相卽朝廷之大事。亶在於輿望之所歸。予何間焉。卿等之意。屬之誰乎。尙喆等曰。崇品資憲以上。當入於加卜之望。而若以久次言之。則亦自有朝廷之所期望者矣。予曰。卿等之意如此。則吾之相可謂定矣。卿等克循輿望可矣。
정조 2년 · 강
拜鄭弘淳爲相。
정조 2년 · 목
賓廳加卜。以鄭弘淳洪樂純封入。以弘淳批下。
정조 2년 · 목
予曰。前左相可謂孝子。初欲面諭挽止矣。前席奏對之際。語及情私。吞聲垂淚。實令人感歎。當此新服之初。鼎席曠一。雖甚可悶。不得遂孝子之至願。則有欠體不之政。故不得已許副。而心甚悵缺矣。國榮曰。至情旣如此。則似不當一向敦迫矣。予曰。鄭弘淳之相望。自來久矣。今此加卜。亦見公議之所在。國榮曰。此人果是宿望矣。
정조 2년 · 목
以金熤爲吏曹參判。李溵爲問安使。鄭東閔爲韓山郡守。領敦寧鄭存謙。左議政徐命善。右議政鄭弘淳。竝單付。尹東美爲假監役。初仕也。
정조 2년 · 강
金吾。以鍾城府爲奴罪人載天。三水府移配押送啓。
정조 2년 · 강
判下秋曹諸道放未放回啓。
정조 2년 · 목
刑曹啓言。本曹所管江原道罪人放秩仍秩。依啓聞施行。稟秩中金樂采。仍秩中金得元等。所坐不至深重。宜有疏釋之道。竝放送。敎以。依回啓施行。金化縣定配罪人權持衡。到配雖屬耳。所逋不過百石。當此大霈。宜有疏釋之道。放送。又啓言。公忠道罪人放秩仍秩。依啓聞施行。放秩金聲九。假稱人蔘。瞞賣捧錢之數。至於八百兩之多。張大壽削平他塜。增年帳籍。罪俱不輕。竝姑仍配。未放秩中李鳳禎李萬儉等。所坐不至深重。請竝放送。敎以。依回啓施行。瑞山縣定配罪人劉漢成。所逋不過百餘兩。放送。又啓言。黃海道罪人放秩付秩。請依啓聞施行。敎以。依回啓施行。新溪縣定配罪人裵宗興。長連縣定配罪人金夢瑞。鳳山郡定配罪人金致祿。椒鳥鎭定配罪人奴完得婢月丹等。或所坐不至深重。或所逋不過百石。或叛主紹介。而情跡較他罪人。實有差輕。一竝放送。
정조 2년 · 강
遞承旨金履素。以沈有鎭代之。
정조 2년 · 목
敎曰右承旨金履素。不爲仕進云。許遞。兵曹僉知沈有鎭除授。
정조 2년 · 강
召見左議政徐命善于誠正閣。
정조 2년 · 목
予曰韓鏶之擬軍資正首望。何故而然也。承旨洪國榮曰。銓曹似以疏滯之意。擧擬矣。予曰。如欲疏滯。則何人不可。而必以韓鍮之至親。敢爲擬入乎。銓衡人物。何等至重。而未諳來歷。備擬官職乎。國榮曰。遽然擬入。果是不察矣。予曰。領敦寧。亦有單付之例乎。領敦寧。旣與樞銜有異。則雖二望入啓。至於單付。則終涉未安矣。國榮曰。誠然矣。命善曰。小臣無一分報效國事。而官秩漸陞。極爲惶悚矣。予曰。此不過例陞。何辭之有。命親授命召。予曰。右相果是宿望。國事當盡心爲之矣。命善曰。當國事。可謂至誠矣。予曰。韓鏶之擬望資正。誠是意外。旣是鍮賊之至親。則豈可肆然備擬乎。命善曰。銓曹事。大段失着矣。
정조 2년 · 강
御熙政堂。行晝講。知事鄭光漢。特進官李在簡。承旨李鎭衡。玉堂朴天衡李儒慶。記事官鄭東浚徐龍輔金勉柱。宗臣凝善君爔。武臣副護軍田光說。
정조 2년 · 강
三司合啓。請亟降兪音。賜批。大司諫李敬養。司諫李重馥。掌令尹弼秉。持平李殷模。校理李謙彬朴天衡。副校理鄭宇淳林濟遠。修撰姜沈。副修撰宋煥億金憙。
정조 2년 · 목
合啓以爲以臣等必討乃已之誠。殿下亦必俯諒。而呼籲轉急。天聽愈邈。臣等之請。爲應文之具。而其所以應接者。亦以文具乎。抑臣等之誠薄言淺。不足比數而然耶。嗚呼。臣等之與此賊。共戴一天。亦已久矣。一啓二啓。一向靳持。亦何異於一年二年。至于三年之傳啓也。上下之情志相阻。國體之損傷無餘。惕然改圖。亟降兪音。臣不勝顒望血祝之至。批以。予豈不知爾等之誠。尙今靳持。意亦有在。不允。
정조 2년 · 강
宗廟慰安祭。命望祭兼行。
정조 2년 · 목
禮曹啓言。連日雨餘。　宗廟北階石一間許頹圮云。　正殿至近之地。有此頹圮。不可無慰安之擧。慰安祭。不卜日。今十五日望祭兼行。有頉處。請待晴。擇日修改。允之。
정조 2년 · 목
敎曰。副提調持加減交濟湯入侍。○予曰。聞武藝別監之滿久勤者。訓將只傳令招去云。武藝別監雖是訓局所關。旣爲肘掖親兵。則訓將豈可任意去來乎。訓將事誠爲未安。此後則雖爲久勤者。次知司謁手本後。越送都監事分付。國榮曰。其在愼重之道。以此定式甚好矣。予曰。三司合辭。今又終日。亦涉支離。國榮曰。若止三司支離之擧。則特下一允字然後。朝廷可以寧靜矣。予曰。韓鏶擬望。極涉駭然。故初欲罪銓官矣。更思之。大政當前。銓官遞易甚難。故只飭敎而還給望單矣。國榮曰。當初擬望。直不過疏率之致矣。予曰。交濟湯 進御已久。且當盛署。淸熱之劑。不可不預進。前日所進心腎湯。姑爲 進御無妨。卿須問議於醫官。明日以奏可也。國榮曰。明日當問議後仰奏矣。國榮曰。明日卽揀擇日也。　王大妃殿。靡寧中想益嘉悅矣。予曰。今日承候於 慈殿則 敎以。明日當觀症勢。扶病出見。以此觀之。則 症候之顯勝可知。實爲慶幸矣。國榮曰。　患候庚復復。有 親臨之 敎。臣民忭祝。曷有其極。
정조 2년 · 강
禮曹。以初揀擇時應參處女進單書入啓。
정조 2년 · 목
禮曹啓言。卽接漢城府移文。則今此初揀擇時。先捧入處女單子二十二張內。定州牧使鄭昌順女子。長興府使黃幹孫女。俱在任所。未及上來。幼學洪景聖女。子身病危重。不得進參。處女進單子十九張輸送云矣。依例書入。而在外處女。待其上來。入參之意。請分付。允之。
정조 2년 · 강
命時囚具彛錫議處。
정조 2년 · 목
義禁府啓言。前參奉具彛錫原情。泛稱遲晩。請議處。允之。
정조 2년 · 강
命罪人李光點等。嚴刑得情。
정조 2년 · 목
因刑曹光點加刑啓稟。敎以。依前判付。除尋常各別嚴刑。期於得情。又因罪人金奉鎭加刑啓稟。敎以。更加嚴刑。期於得情。
정조 2년 · 목
國榮曰。　王大妃殿問安。夜來益有差勝之勢乎。予曰。今日稍有顯減之勢。揀擇時有 親臨之 敎。伏幸。處女皆入來乎。國榮曰。門外皆待令云矣。予曰。湯劑事問于醫官否。國榮曰。俄與諸御醫相議。則皆以爲。當此盛暑。交濟湯不可一向進御。涼生前。姑以心腎湯進御爲好云矣。予曰。　慈殿　慈宮親臨揀擇。而卿妹已爲 兩殿之所定。卿雖難安。此爲 宗社之大計。奈何。國榮曰。臣豈敢言私。而臣家之不幸。已無可言矣。予曰。聞 慈殿未寧中。有妨於暑風。初則垂簾矣。及見卿妹。亟使捲簾。近前而見之。其德容之出倫。亦可想矣。國榮曰。臣妹之被選。雖因 兩殿之過致嘉愛。年少無所學。何以奉承至尊乎。以是尤爲關慮矣。予曰。雖定國婚。如卿者豈可以戚里論哉。國榮曰。自今以後。悚懼之心。當一倍矣。予曰。禮房承旨入侍。予曰。今日揀擇。都承旨妹膺首選。國事尤幸。鄭民始曰。今此揀擇。選出於同德之家。尤切慶幸矣。
정조 2년 · 강
行嬪宮初揀擇。
정조 2년 · 목
敎曰。前敎官洪樂春女子。佐郞金在鎭女子。正郞沈豊之女子禁婚。餘皆許婚。
정조 2년 · 강
飭國婚糜費之弊。
정조 2년 · 목
敎曰。國婚糜費。自古甚鉅。徒歸弊端。況今省約之時。不可不申明定式。俾無尾閭。都監擧行。則已於別單。太半減省。而此外修理等小小事役。或不無從中侵漁之弊。以此意另飭戶曹及都監。雖以本宅言之。禮單及果盤許多之費。不下累鉅萬。此則今番須有別般定式。可省宂費。自再揀擇日。內外大小禮單油蜜盤果。皆勿爲之之意。其令本宅知悉。此下敎一通。自政院知委都監及該曹內需司。各令着意奉行。俾勿違越事。另加申飭分付。
정조 2년 · 목
敎曰。進御加減交濟湯。今姑停止。加減心腎湯。自今日煎入。○予曰。卿父病中。聞此揀擇之報。何如云耶。國榮曰。俄者出見臣父。則謂以只有一子一女。今皆獻於國。私情之悶迫。雖無可言。如能因此。而 宗國泰安。則死無餘恨云矣。予曰。卿父雖病。聞其言則能知大義。如無爲國之誠。豈能如此乎。國榮曰。宿衛之重。嘗藥之仕。都萃臣身。恒自警懼。之中。又將爲戚里。顧此情私。極爲不幸矣。予曰。卿言過矣。予之於卿。雖是君臣之間。無異布衣之交。奠國磐泰。與同休戚。則今豈可以戚里論之。而有何加損哉。國榮曰。臣心惶懼。去而益甚矣。予曰。各司褒貶。盡爲擧行乎。國榮曰。幾盡爲之。而吏曹獨以日前嚴敎之下。惶悚尙不擧行云矣。予曰。一時飭敎。豈可若是引咎乎。予曰。都政。今月內當爲之云乎。國榮曰。嘉禮前恐難爲之矣。予曰。三揀擇之日。當就別宮。主家當住於別宮近處。何以爲之乎。國榮曰。其近處將借可容之家矣。予曰。嘉禮日子姑未完定。而若於晦初間擇定。則非但都監擧行之窘速。本家亦必窘急矣。國榮曰。日子若促迫。則凡百擧行。率多窘速。是可悶矣。
정조 2년 · 강
命吏曹褒貶。申飭擧行。
정조 2년 · 목
敎曰。吏曹褒貶。尙不爲之云。申飭擧行事分付。
정조 2년 · 목
予曰。今番嘉禮時。以務從省約之意。已爲傳敎。各司則固當奉行。而至於本家禮單及盤果等節。雖有申飭。不無過濫之慮。卿須各別申飭。無如前日之豐享好矣。國榮曰。傳敎下後。已卽申飭於家人矣。予曰。別宮旣以貞明公主房爲之。修理等節。別無可爲者矣。國榮曰。只塗排鋪陳外。無可修改者矣。
정조 2년 · 강
命明日次對。依例爲之。
정조 2년 · 목
敎曰。明日雖値揀擇與開坼。次對。依例爲之。
정조 2년 · 강
御熙政堂。行晝講。特進官洪樂性。知事李徽之。承旨沈有鎭。玉堂林濟遠金憙。記事官鄭東浚徐龍輔金勉柱。宗臣西淸君煋。武臣副護軍田見龍。
정조 2년 · 강
大司諫李敬養。司諫李重馥。避嫌乞遞。賜批。
정조 2년 · 목
敬養等啓言。臣等性本昏劣。未諳臺體。俄於掌憲引避之後。不待持憲之畢陳府啓。經先以院啓陳達。至被承宣之請推。臣等生疏做錯之失。於是乎大矣。其何敢晏然於臺次乎。請命遞斥臣等之職。批以。身爲長官。做錯不細。而不可以此輕遞臺官。勿辭。
정조 2년 · 목
敎曰。副提調持加減心腎湯入侍。○予曰。嘉禮日子。定於何間云乎。國榮曰。來初則旬前無吉辰。故今晦前將擇入云矣。予曰。然則凡諸擧行。尤當窘速矣。予曰。吏曹褒貶。今日爲之云乎。國榮曰。俄已擧行云矣。
정조 2년 · 강
咸鏡監司趙㻐上疏。陳情乞遞。賜批。
정조 2년 · 목
疏略曰。情有所迫。言不暇擇。不得不仰陳。惟聖明憐察焉。臣之偏母。年過八耋。疾病沈纏。氣力凛綴。而乃於前冬。遠從臣於關塞之外。惟是朔北。常多大風。寒暖屢變。老人調將益難。纔已送毋還京。而他鄕分別。寸情若割。空館寄留。孤蹤如戌。況又山川夐阻。書信常疏。母病雖添。不可以卽聞。聞亦不可以擅行。伏乞亟許鐫遞。俾得歸省。批以。此時藩任。豈可輕遞。卿其勿辭察任。
정조 2년 · 목
予曰。自前再揀擇後。則宮屬掖屬。皆侍陪。令亦依此爲之乎。國榮曰。依例擧行。亦何妨乎。予曰。三揀擇日子。何至今不爲擇入乎。國榮曰。今日將入啓云矣。予曰。新宮田結。當爲折受。而宮屬收捧之際。必多弊端。又欲依他宮例。令戶曹捧給。而體面自別。直令戶曹惠廳。量其一年所用。劃給似無妨。今日將欲下敎矣。國榮曰。此則以此以彼。從便爲之好矣。予曰。與其折受之有弊。無若該司劃給之便好矣。
정조 2년 · 강
行嬪宮再揀擇。
정조 2년 · 목
敎曰。前敎官洪樂春女子。佐郞金在鎭女子。三揀擇入參。餘則許婚。
정조 2년 · 강
禮曹。以嘉禮時各項吉日推擇啓。
정조 2년 · 목
三揀擇。今六月二十一日卯時。納采。同日申時。納幣。同月二十四日卯時。册嬪。同日午時。朝見禮同月二十七日午時。
정조 2년 · 강
命前縣令洪樂春。口傳付軍職。其令入侍。
정조 2년 · 강
召見大臣備堂于熙政堂。
정조 2년 · 목
領議政金尙喆曰。今番嘉禮。實是 宗社大計。實不勝慶忭之忱矣。予曰。予亦不得已行此矣。右議政徐命善曰。今番嘉禮。卽 宗社之大幸。而又在知申之家。臣之慶賀之心。尤倍於他人矣。予曰。敬奉 慈敎。今行此擧。蓋出於萬不得已也。然知申地處。與他人自別。而今又爲戚里。非但自家之戒懼。有倍於前。在予之心。還爲之戒滿矣。尙喆曰。今日卽日次。故依例來會。而別無時急稟定事矣。予曰。新宮結數。今若分定。則各邑弊端。有不可言。其在宮房。亦多虛實相蒙之弊。諸宮房雖難一時釐正。至於新宮房。不必遵用舊例。予意則雖一二田結。勿爲磨鍊。一年需用之費。自戶惠廳分定。量宜劃給。分兩等如貢物之例。則非但民邑之除弊。亦爲宮房之實利。卿等之意。以爲如何。戶曹判書具允鈺曰。若依此爲之。則極爲便當矣。尙喆曰。今此下敎。洞析宮房之利害。特軫民邑之痼弊。不勝欽嘆矣。予曰。從當下傳敎矣。
정조 2년 · 강
命瀋陽問安使拜表日子。更爲推擇。
정조 2년 · 목
領議政金尙喆啓請也。
정조 2년 · 강
重推副校理林濟遠。
정조 2년 · 목
承旨徐有防啓言。今日次對。玉堂林濟遠。時在直中。而未及來待。追後入侍。請從重推考。從之。
정조 2년 · 강
命嬪宮田結勿爲磨鍊。所入錢穀。自戶惠廳劃給。
정조 2년 · 목
敎曰。筵中旣論宮結之分定各邑。使之折受收捧。稔知有許多弊端。況自古名碩之論。莫不及此。雖以宮房言之。所得反不如直受劃給。事之利害是非。較然如此。予非不欲於諸宮房。一例釐正。誠以宿弊。一朝難祛。而徒致鬧亂也。雖不生意。至於今番新設宮房。予豈不展其所欲展之意乎。今番嬪宮田結。雖一二結。勿爲磨鍊。而一年需用之費及所屬應下料錢所入錢穀。量宜從略分定。自戶惠廳劃給本宮。每年分兩等上下。如分給貢物之例事。分付。
정조 2년 · 강
命新宮結米。準折劃給。
정조 2년 · 목
戶曹判書具允鈺啓言。新宮所需用錢穀之數。當準田結磨鍊劃送。而取考各宮房結數及續典所載。則四宮爲千餘結。雖宮人後宮。亦不下八百結。今此新宮。事體自別。不可循例擧行。當以幾結磨鍊乎。敎以。當此節省之時。豈可多數磨鍊。亦不必援例者。輸送結米。從最少結數。準折劃給。錢邊則自戶曹。數千兩參酌劃給。
정조 2년 · 강
右議政鄭弘淳疏。辭新除中書之任。賜批。
정조 2년 · 목
疏略曰。臣早竊科第。滾到卿列。而公會之外。罕與人接。一切世事。耳聵而心灰者。亦十數年矣。乃者政府新命。忽下於夢想之外。手捧除書。積爽飛越。今日朝廷。亦不患乏人。此命奚爲而及於臣哉。訪落之始。初政得失。先觀輔相。此豈循資備擬。不問其人之如何。苟然充數之時哉。伏乞收回誤恩。以卜賢德。批以。枚卜于卿。意豈徒爾。蓋所有取於卿者雅矣。況卿宿望乎。予欲敦勉於卿。卿章先上。讀至反覆。莫覺卿辭巽之太過也。顧今朝廷鼎席之一日不備。所係實有不細者。卿若念此。豈可讓退爲事哉。相之云卜。輿望屬卿。可謂龜筮共協于人也。虛佇之極。略布至意。卿須安心。勿復控辭。卽起造朝。弘濟時艱。深有望於卿。卿其體之。仍命遣史官傳諭。
정조 2년 · 목
敎曰。吏兵房承旨持褒貶啓本入侍。○京畿監司鄭尙淳啓本。加平郡守朴晋壽。政固無闕。勉在剛制。陽智縣監兪岳柱。無怪手生。且觀來效。陰竹縣監李普瞻。大體固好。小失宜略。重林察訪任大慶。疏率宜警。竝中。長湍府使孫相龍。非無可取。其奈濫殺。金浦郡守崔星鎭。糴旣多紊。訟不自斷。幷下。○公忠監司徐有隣啓本。沔川郡守鄭東顯。治固恪勤。事或淹滯。中。○江原監司李亨逵啓本。襄陽府使宋鍈。能詳細務。惜欠大體。杆城郡守洪啓瑞。治固無疵。言何損體。楊口縣監尹寅國。可貴慈諒。須勉嚴重。竝中。祥雲察訪金世珩。北駒東賣。下。○全羅監司鄭元始啓本。龍安縣監鄭彥復。迎送流弊。疏闇且恕。咸悅縣監洪樂全。詳敏已著。簡重益勉。長水縣監李殷濟。宜勉振刷。所貴謹拙。靑巖察訪白宗赫。警是責備。濟州判官慶來運。旣除奸佞。可期懲毖。旌義縣監許★(叙/土)。褒墨未乾。駭牒奚至。幷中。都事鄭珒。近家多弊。佐幕貽笑。萬頃縣令禹禎圭。政不如初。客又招怨。谷城縣監李泰亨。徵逋昧方。賣帖多怨。幷下。○慶尙監司李性源啓本。昌原府使張鉉佐。爲民除害。姑恕濫刑。咸陽郡守李殷昌。志欲殫竭。牒或生疏。淸道郡守成雲柱。所貴精約。差欠奮勵。陜川郡守金命淳。惠著蘇瘼。威勉戢猾。龍宮縣監朴基正。抄飢頗精。停糴或疏。咸昌縣監李憲洛。心乎愛民。謗或由客。三嘉縣監洪益烈。査田儘詳。分糴宜審。安奇察訪尹勉喆。加勉申禁。昌樂察訪文躍淵。曠次宜警。竝中。巨濟府使金聲九。謬例橫徵。小㠀積困。鎭海縣監李廷爀。瓜近而弛。松斂太厲。義興縣監沈命吉。已慨壞損。難恕規避。幷下。○平安監司洪樂純啓本。价川郡守李彬。或毀或譽。且觀來頭。雲山郡守申大億。治聲何損。報辭不誠。幷中。鐵山府使李栢然。政無可觀。言亦不愼。下。○咸鏡監司趙㻐啓本。明川府使權熻。殫誠可尙。糶政或疏。輸城察訪崔致成。浮謗宜恕。幷中。茂山府使具世德。旣不束濕。又多招怨。下。
정조 2년 · 강
拿處奉常參奉沈埉。
정조 2년 · 목
禮曹。以埉呈旬不爲參謁。中考施行。允之。敎以。拿處。
정조 2년 · 강
宗廟修改日。命册嬪告由兼行。　景慕宮同日設行。
정조 2년 · 목
禮曹啓言。　宗廟正殿北階石修改退行事稟定矣。修改吉日。更令推擇。則六月二十四日卯時爲吉云。以此日時擧行。先告事由祭同日設行。而今此册嬪時。告由同日兼行。　景慕宮告由。亦爲同日設行。請知委。允之。
정조 2년 · 목
敎曰。副提調持加減心腎湯入侍。○予曰。初揀首選。雖是已定之事。今經再揀。　兩殿倍加嘉悅。下情不勝喜幸。國榮曰。　王大妃殿患候中。以此慰悅。漸有差勝之勢云。臣民之欣忭。曷有其極。予曰。卿父陞六。雖是循例之事。大臣將欲請資。奏以卿父只有子女。今皆獻國。可謂功存 社稷。其言果是矣。國榮曰。臣父則常以爲。有子不肖。擔國重務。或恐貽憂於聖上。心常憂懼矣。予曰。卿父之言。安得不然。而有子如卿。尙有憂懼之心。甚可嘉尙也。
정조 2년 · 강
命時囚具彛錫勘配。
정조 2년 · 목
義禁府啓言。時囚罪人具彛錫。照律杖一百收贖。告身盡行追奪。請徒三年定配。私罪施行。敎以。功議各減一等。
정조 2년 · 목
予曰。竹册文出入時。宜有細仗鼓吹。而初不待令云。都監擧行。何其疏忽也。國榮曰。都監果爲忘却。不卽待令云矣。予曰。今番殿最。中下多寡幾何耶。國榮曰。比前頗少矣。予曰。近來則不治之類。不至甚多矣。國榮曰。爲守令者。不敢恣行貪虐。故鮮有不法者矣。
정조 2년 · 강
禁推中官高賢喆。
정조 2년 · 목
敎曰。常參經筵取稟。不得經夜。而掩置不奏。非一非再。當該中官禁推。
정조 2년 · 강
命大興郡守李運祥等論賞。竝勿論。
정조 2년 · 목
賑恤廳啓言。公忠監司徐有隣狀啓。歷擧大興郡守李運祥。禮山縣監曺允精。德山縣監宋煥翼。韓山郡守洪配浩等治績。而以爲。各邑守令之殫竭奉承。固不足上煩。而若其自備較優。勞績最著者。亦不容全沒。四邑自備穀數開錄。以俟該廳稟處云矣。以殘邑事力。自備補賑。俱爲可嘉。而非通一道大賑。則不得論賞。曾有事目。今此四邑論賞。請竝勿論。允之。
정조 2년 · 목
敎曰。副提調持加減心腎湯入侍。○予曰。正副使何至今不爲啓下乎。國榮曰。今已定望。故從近啓下云矣。予曰。定望者誰也。國榮曰。正使金鍾秀。副使金魯鎭云矣。予曰。此俗所謂有福之人乎。國榮曰然矣。予曰。自午後氣頗不平。且有頭疼。似是暑氣矣。國榮曰。俄聞司謁所傳。卽與諸醫相議。則皆以爲此時署症。淸署六和湯當爲進御云。故已煎待矣。予曰好矣。入之。予進御。國榮曰。此時署候。易爲彌留。數三日姑爲連進似好矣。國榮曰。夕水剌尙未進御。而夜漏將深。甚是悶慮矣。予曰。俄進湯劑。姑未消下。待其快下。將進水剌矣。
정조 2년 · 강
判下秋曹兩道放未放回啓。